PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FH/3/1/014					      	     Bratislava 30. 1. 2004 

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady                                č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v  znení zákona                     č.  465/2002  Z.z. podnikateľmi SHP Harmanec, a.s. so sídlom 976 03 Harmanec,        IČO 00 153 052 a Mayer-Kuvert-network GmbH so sídlom 74078 Heilbronn, Nemecko vo veci koncentrácie podnikateľov SHP Harmanec, a.s. so sídlom 976 03 Harmanec, IČO 00 153 052, Mayer-Kuvert-network GmbH so sídlom 74078 Heilbronn, Nemecko a Harmanec-Kuvert, spol. s r.o. so sídlom Padličkovo 3, 977 01 Brezno, IČO 36 618 675 a podľa zákona č. 71/1967 Zb. o správnom konaní (správny poriadok) v znení neskorších predpisov 

rozhodol

podľa § 22 ods. 1 písm. c) v spojení s § 12 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., ktorá spočíva v získaní spoločnej priamej kontroly podnikateľmi                SHP Harmanec, a.s. so sídlom 976 03 Harmanec, IČO 00 153 052 a Mayer-Kuvert-network GmbH so sídlom 74078 Heilbronn, Nemecko nad podnikom podnikateľa Harmanec-Kuvert, spol. s r.o. so sídlom Padličkovo 3, 977 01 Brezno, IČO 36 618 675 na základe Zmluvy o prevode obchodného podielu a Zmluvy o spoločnom postupe zo dňa 9. 7. 2003 uzatvorenej medzi podnikateľmi SHP Harmanec, a.s., 976 03 Harmanec, a Mayer-Kuvert-network GmbH, 74078 Heilbronn, Nemecko.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 17. 9. 2003 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o  organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“). V predmetnom oznámení zaevidovanom úradom pod číslom 5743/2003 podnikatelia SHP Harmanec, a.s. so sídlom 976 03 Harmanec, IČO 00 153 052 (ďalej len „SHP Harmanec“) a                  Mayer-Kuvert-network GmbH so sídlom 74078 Heilbronn, Nemecko (ďalej len                 „Mayer-Kuvert“) oznámili koncentráciu spočívajúcu v získaní spoločnej priamej kontroly podnikateľov SHP Harmanec a Mayer-Kuvert nad podnikom podnikateľa Harmanec-Kuvert, spol. s r.o. so sídlom Padličkovo 3, 977 01 Brezno, IČO 36 618 675 (ďalej len „Harmanec-Kuvert“) na základe Zmluvy o prevode obchodného podielu a Zmluvy o spoločnom postupe zo dňa 9. 7. 2003 uzatvorenej medzi podnikateľmi SHP Harmanec a Mayer-Kuvert (ďalej len „Zmluvy“).

Podľa § 25 ods. 1 zákona v nadväznosti na § 18 ods. 2 zákona č. 71/1967                    Zb. o správnom konaní (správny poriadok) v znení neskorších predpisov (ďalej len „správny poriadok“) sa dňa 17. 9. 2003 začalo správne konanie vo veci koncentrácie podnikateľov SHP Harmanec, Mayer-Kuvert a Harmanec-Kuvert. Účastníkom predmetného správneho konania podľa § 25 ods. 3 zákona sú SHP Harmanec a Mayer-Kuvert ako podnikatelia, ktorí získavajú spoločnú priamu kontrolu nad podnikom podnikateľa Harmanec-Kuvert, pričom účastníkmi posudzovanej koncentrácie sú podnikatelia SHP Harmanec, Mayer-Kuvert a Harmanec-Kuvert.

Správny poplatok vo výške 100.000,- Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 17. 10. 2003.

Vzhľadom na to, že oznámenie koncentrácie neobsahovalo všetky podklady a informácie podľa § 10 ods. 12 zákona v nadväznosti na znenie vyhlášky Protimonopolného úradu Slovenskej republiky č. 168/2001 Z.z., ktorou sa ustanovujú podrobnosti o náležitostiach oznámenia koncentrácie v  znení vyhlášky č. 585/2002 Z.z. (ďalej len „vyhláška“), účastník správneho konania bol listom číslo 6022/PMÚ SR/2003 zo dňa 30. 9. 2003 vyzvaný na jeho doplnenie. 

Napriek tomu, že účastník správneho konania tak urobil listom číslo 6497/2003 zo dňa 21. 10. 2003, oznámenie koncentrácie bolo naďalej neúplné o čom úrad upovedomil účastníka správneho konania listom číslo 6873/PMÚ SR/2003 zo dňa 6. 11. 2003 a súčasne ho opätovne vyzval na doplnenie predmetného oznámenia koncentrácie. 
Účastník konania listom číslo 7078/2003 zo dňa 14. 11. 2003 úrad požiadal o predĺženie lehoty na ďalšie doplnenie oznámenia koncentrácie. Svoju požiadavku odôvodnil zdĺhavým procesom získavania informácií od zahraničného účastníka koncentrácie, podnikateľa Mayer-Kuvert. Úrad žiadosti vyhovel a podľa                         § 27 ods. 1 zákona č. 71/1967 Zb. o správnom konaní (správny poriadok) lehotu na ďalšie doplnenie predmetného oznámenia koncentrácie predlžil do 30. 11. 2003 o čom účastníka konania upovedomil listom číslo 7106/PMÚ SR/2003 zo dňa 18. 11. 2003.

Listom číslo 7437/2003 zo dňa 2. 12. 2003 účastník konania doplnil oznámenie koncentrácie o požadované informácie. Následne mu úrad listom číslo                 7541/PMÚ SR/2003 oznámil, že predmetné oznámenie koncentrácie obsahuje všetky náležitosti podľa § 10 ods. 12 zákona v nadväznosti na znenie vyhlášky a je úplné. Zároveň mu úrad oznámi, že dňa 3. 12. 2003 začala podľa § 11 zákona plynúť               60 dňová lehota na vydanie rozhodnutia.

V priebehu plynutia zákonnej 60 dňovej lehoty na vydanie rozhodnutia úrad zistil nové skutočnosti, ktorých povaha si vyžiadala opätovné doplnenie oznámenia koncentrácie. Úrad o tom upovedomil účastníka konania listom číslo 7681/PMÚ SR/2003 zo dňa       11. 12. 2003 a vyzval ho na doplnenie informácií. Účastník konania opätovne požiadal úrad o predĺženie termínu na doplnenie požadovaných informácií listom číslo 8074/2003 zo dňa 30.12.2003. Úrad jeho žiadosti vyhovel a listom číslo               23/PMÚ SR/2004 mu určil novú lehotu do 15. 1. 2004. Požadované informácie účastník konania úradu doručil osobne dňa 15. 1. 2004 listom číslo 129/2004, čím sa predmetné oznámenie koncentrácie stalo úplným. 

Dňa 16. 1. 2004 začala podľa § 11 zákona plynúť nová 60 dňová lehota na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 208/PMÚ SR/2004 zo dňa 20. 1. 2004. 

Z podkladov a informácií, ktoré boli úradu predložené účastníkmi konania v predmetnom správnom konaní, ako aj z vlastného šetrenia úradu, v rámci ktorého úrad oslovil viacerých distributérov poštových obálok na území Slovenskej republiky, vyplývajú nasledujúce skutočnosti:

1. Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov   alebo 
b) získanie priamej alebo nepriamej kontroly jedným podnikateľom alebo viacerými   podnikateľmi nad podnikom alebo nad časťou podniku iného podnikateľa alebo podnikateľov. 
Podľa § 9 ods. 5 zákona koncentrácia podľa § 9 ods. 1 písm. b) zákona je aj založenie spoločného podniku spoločne kontrolovaného dvoma alebo viacerými  podnikateľmi, ktorý trvale vykonáva všetky funkcie samostatného ekonomického subjektu.

Podnikateľ SHP Harmanec ako jediný spoločník spoločnosti Harmanec-Kuvert, vykonávajúc pôsobnosť valného zhromaždenia, na zasadnutí valného zhromaždenia dňa 9. 7. 2003 rozhodol o rozdelení svojho 100%-ného obchodného podielu na dva obchodné podiely v pomere 50% a 50% k výške základného imania spoločnosti. 

Súčasne dňa 9. 7. 2003 podnikatelia SHP Harmanec a Mayer-Kuvert uzatvorili Zmluvy, na základe ktorých nadobudne podnikateľ Mayer-Kuvert 50% akcií podnikateľa Harmanec-Kuvert. Podnikatelia SHP Harmanec a  Mayer-Kuvert boli pred vznikom koncentrácie dva samostatné podnikateľské subjekty bez majetkového a personálneho prepojenia. Po preskúmaní Dodatku č. 2 k  zakladateľskej listine o založení spoločnosti Harmanec-Kuvert zo dňa 9. 7. 2003 (ďalej len „Dodatok č. 2“) úrad zistil, že každý zo spoločníkov sa bude podieľať 50%-ným podielom (25 hlasov) na valnom zhromaždení a teda aj na riadení spoločnosti Harmanec-Kuvert, čím došlo k  zmene výlučnej priamej kontroly podnikateľa Harmanec-Kuvert podnikateľom SHP Harmanec na spoločnú priamu kontrolu podnikateľa Harmanec-Kuvert podnikateľmi SHP Harmanec a Mayer-Kuvert. 

Úrad ďalej zisťoval, či v prípade predmetnej koncentrácie došlo k založeniu plnefunkčného spoločne kontrolovaného podniku. Z podkladov a informácií predložených úradu účastníkom konania úrad zistil nasledujúce skutočnosti:

•	Podnikatelia SHP Harmanec a Mayer-Kuvert budú vykonávať spoločnú priamu kontrolu nad podnikateľom Harmanec-Kuvert ako aj spoločne rozhodovať o všetkých strategických otázkach (zvýšenie, zníženie základného imania, rozdelenie zisku, prevod obchodného podielu a pod.). 

•	Spoločný podnik Harmanec-Kuvert bol založený na dobu neurčitú.

•	Spoločný podnik Harmanec-Kuvert bude fungovať ako autonómna ekonomická jednotka a bude zahŕňať všetky funkčné aktivity potrebné pre zabezpečenie vlastnej efektívnej konkurencieschopnosti.

•	Spoločný podnik Harmanec-Kuvert bude na trhu prítomný prostredníctvom vlastnej obchodnej značky a svoje výrobky bude predávať a distribuovať nezávisle.

•	Spoločný podnik Harmanec-Kuvert bude mať v budúcnosti bežné obchodné vzťahy so svojimi materskými spoločnosťami.

Podnikateľ SHP Harmanec po uskutočnení koncentrácie ostane naďalej pôsobiť v oblasti výroby papiera pre hygienické účely a podnikateľ Mayer-Kuvert ostane aj naďalej pôsobiť mimo územia Slovenskej republiky v oblasti výroby poštových obálok. Spoločný podnik Harmanec-Kuvert bude samostatný podnikateľský subjekt trvalo vykonávajúci funkcie autonómnej ekonomickej jednotky, bude mať vlastný manažment, vlastné aktíva a nezávislý prístup k zdrojom. Na základe Dodatku č. 2 došlo k trvalej zmene štruktúry dotknutých podnikateľov. Materské spoločnosti SHP Harmanec a Mayer-Kuvert nebudú pôsobiť na rovnakom relevantnom trhu na území Slovenskej republiky ako spoločný podnik Harmanec-Kuvert. V predmetnej koncentrácii sa teda jedná o založenie plnefunkčného spoločného podniku.

Uvedenou transakciou teda došlo ku koncentrácii podľa § 9 ods. 1 písm. b) zákona v spojení s § 9 ods. 5 zákona, kedy podnikateľ Mayer-Kuvert získal na základe Zmlúv možnosť vykonávať spolu s podnikateľom SHP Harmanec spoločnú priamu kontrolu nad podnikom podnikateľa Harmanec-Kuvert.

Okrem toho úrad posudzoval založenie spoločného podniku aj podľa ustanovenia         § 9 ods. 7 zákona, podľa ktorého pri koncentrácii, ktorá vznikla založením spoločného podniku a podlieha kontrole úradu a ktorá má za cieľ alebo ktorej dôsledkom je koordinácia súťažného správania podnikateľov kontrolujúcich tento spoločný podnik, a za predpokladu, že títo podnikatelia v podstatnej miere naďalej pôsobia na trhu zásobovania alebo odbytu, ktorý súvisí s relevantným trhom, na ktorom pôsobí spoločný podnik, alebo naďalej pôsobia na úzko súvisiacom susednom relevantnom trhu, takúto koordináciu súťažného správania úrad posudzuje podľa § 4 až 6 zákona.

Keďže z podkladov a informácií, ktoré predložili účastníci konania úrad zistil, že účastníci koncentrácie nebudú naďalej pôsobiť na tom istom relevantnom trhu ako spoločný podnik, ani na trhu zásobovania alebo odbytu, súvisiacom s relevantným trhom, na ktorom pôsobí spoločný podnik, ani na úzko súvisiacom susednom relevantnom trhu v prípade predmetnej koncentrácie nebude postupovať podľa § 4 až 6 zákona.  

2. Účastníci koncentrácie

Harmanec-Kuvert je spoločnosťou s ručením obmedzeným založenou dňa                    2. júna 2003, zapísanou v Obchodnom registri Okresného súdu Banská Bystrica, Oddiel: Sro, Vložka číslo: 8413/S. Spoločnosť sa vo svojej podnikateľskej činnosti orientuje predovšetkým na výrobu poštových obálok, tašiek, listovej konfekcie, kancelárskych potrieb a papierenských výrobkov. 

Spoločnosť Harmanec-Kuvert je najväčším výrobcom poštových obálok na Slovensku s trhovým podielom takmer 50%. Približne polovica jeho produkcie poštových obálok je určená pre domáci trh a zvyšná časť smeruje predovšetkým na trhy Veľkej Británie, Nemecka, Afriky a Českej republiky, v menšej miere na trhy Maďarska, Ukrajiny a Bulharska. 

Jediným vlastníkom spoločnosti Harmanec-Kuvert odo dňa vzniku bola spoločnosť SHP Harmanec a spoločne kontrolovaná slovenskou a nemeckou spoločnosťou na základe Zmlúv bude až po  schválení predmetnej koncentrácie úradom.
Z uvedených skutočností vyplýva, že spoločnosť Harmanec-Kuvert je podnikateľom podľa    § 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“), teda je podnikateľom podľa § 3 ods. 2 zákona a preto podľa § 2 ods. 1 písm. a) zákona sa zákon na spoločnosť Harmanec-Kuvert vzťahuje.

SHP Harmanec je akciovou spoločnosťou založenou 1. decembra 1990, zapísanou v Obchodnom registri Okresného súdu Banská Bystrica, Oddiel: Sa, Vložka číslo: 7/S. Základné imanie spoločnosti je 676 602 000 Sk a je rozdelené na 676 602 kusov kmeňových akcií v nominálnej hodnote 1 000 Sk. Hlavným predmetom činnosti spoločnosti je výroba papiera pre hygienické účely a jeho spracovanie do finálnych výrobkov pod spoločnou obchodnou značkou Harmony.    

SHP Harmanec patrí do podnikateľskej skupiny SHP Group (Slovak Hygienic Paper Group), ktorú tvoria spoločnosti strednej a juhovýchodnej Európy pôsobiace na trhu s papierovými hygienickými produktmi pod značkami Harmony, Celex a Harmasan. Okrem spoločnosti SHP Harmanec do skupiny SHP Group patrí spoločnosť                 SHP SLAVOŠOVCE, a.s., Slavošovce a spoločnosť SHP CELEX, a.d., Banja Luka, Bosna a  Hercegovina a obchodné spoločnosti SHP BOHEMIA, s.r.o., Praha,                        SHP HUNGARIA, Kft., Budapešť a SHP ROMANIA, S.R.L., Bukurešť. 

Účastník koncentrácie SHP Harmanec má majetkové podiely v nasledujúcich spoločnostiach:

HP Bohemia, spol. s r.o., Kroměříž 		- 100%-ný obchodný podiel. 
SHP Hungaria, Kft., Budapešť		- 100%-ný obchodný podiel. 
HP Reality, spol. s r.o., Harmanec 		- 100%-ný obchodný podiel. 
HP Zornička, spol. s r.o., Donovaly 		- 100%-ný obchodný podiel. 

Majoritným vlastníkom spoločnosti SHP Harmanec je spoločnosť ECO-INVEST, a.s., Ružomberok, ktorá vlastní 86,73% akcií. Zvyšných 13,27% akcií je rozptýlených medzi drobných akcionárov. 

Z uvedených skutočností vyplýva, že spoločnosť SHP Harmanec je podnikateľom podľa § 2 Obchodného zákonníka, teda je podnikateľom podľa § 3 ods. 2 zákona a preto podľa § 2 ods. 1 písm. a) zákona sa zákon na spoločnosť SHP Harmanec vzťahuje.

Mayer-Kuvert je spoločnosťou založenou podľa nemeckého práva a zapísanou v Obchodnom registri Okresného súdu v Heilbronne, Oddiel: B, číslo HRB 7111. Nemecký výrobca Mayer-Kuvert je štvrtým najväčším európskym výrobcom poštových obálok s dennou výrobou viac ako 40 mil. kusov. Spoločnosť má vyše 30 výrobných závodov v 14 krajinách Európy a má vedúce postavenie na trhu výroby poštových obálok v Poľsku, Rumunsku a Bulharsku.

Spoločnosť Mayer-Kuvert je súčasťou holdingovej spoločnosti Edlef Bartl Holding GmbH, ktorá má 94%-ný podiel na základnom imaní spoločnosti Mayer-Kuvert. Ostávajúci 6%-ný podiel na jej základnom imaní vlastní pán Edlef Bartl, ktorý je zároveň aj 100%-ným vlastníkom holdingu Edlef Bartl Holding GmbH.

Z uvedeného vyplýva, že spoločnosť Mayer-Kuvert je právnickou osobou, ktorej činnosti a konania súvisia s hospodárskou súťažou, a preto je podnikateľom podľa          § 3 ods. 2 zákona.

3. Koncentrácia podliehajúca kontrole úradu

Podľa § 10 ods. 1 písm. a) a b) zákona koncentrácia podlieha kontrole úradu, ak spoločný obrat účastníkov koncentrácie je najmenej 750 mil. Sk a aspoň dvaja z účastníkov koncentrácie dosiahli obrat najmenej 250 mil. Sk za uzavreté účtovné obdobie predchádzajúce vzniku koncentrácie alebo ak spoločný podiel účastníkov koncentrácie alebo podiel aspoň jedného z nich presiahne 25% celkového podielu tovarov na relevantnom trhu v Slovenskej republike. 

Na základe predložených podkladov úrad zistil, že podnikateľ SHP Harmanec za uzavreté účtovné obdobie predchádzajúce vzniku koncentrácie, t.j. za rok 2002 dosiahol obrat 2 058 337 000 Sk a  podnikateľ Mayer-Kuvert dosiahol obrat                 140 532 621 EUR (5 864 988 000 Sk). Podnikateľ Harmanec-Kuvert za rok 2002 nedosiahol žiaden obrat. Spoločný obrat účastníkov koncentrácie podľa § 10 ods. 2 zákona tak dosiahol výšku 7 923 325 000 Sk.

Z uvedeného vyplýva, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu. 

Podľa § 10 ods. 9 zákona koncentrácia, ktorá podlieha kontrole úradu podľa               § 10 ods. 1 zákona, musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa, v ktorom nastala iná skutočnosť, na základe ktorej došlo k vzniku koncentrácie, pričom lehota začne plynúť odo dňa, keď nastala prvá z týchto skutočností. 

Vzhľadom na to, že podnikatelia SHP Harmanec a Mayer-Kuvert oznámili predmetnú koncentráciu do 30 dní odo dňa nadobudnutia právoplatnosti Zmluvy, vyššie uvedenú povinnosť neporušili.

4. Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa                        § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky natoľko homogénne, že môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie takých relevantných trhov, na ktorých sa výraznejšie prejavia účinky koncentrácie v rámci Slovenskej republiky.

Tovarové vymedzenie relevantného trhu

Podnikateľ Harmanec-Kuvert vyrába a predáva poštové obálky, listovú konfekciu, kancelárske a papierenské výrobky, pričom výroba a predaj listovej konfekcie, kancelárskych a papierenských výrobkov predstavuje iba okrajové aktivity spoločnosti. Preto úrad na základe analýzy zistených podkladov a informácií vymedzil tovarový relevantný trh ako trh výroby a distribúcie poštových obálok.

Na predmetnom relevantnom trhu pôsobí viacero podnikateľov, pričom všetci z nich ponúkajú obálky porovnateľnej kvality za porovnateľné ceny. Niektorí z nich,          napr. spoločnosť Europapier Slovakia, spol. s r.o., Bratislava, ponúkajú okrem obálok štandardnej kvality aj obálky pre náročných zákazníkov, avšak prípadné rozlišovanie tovarového relevantného trhu na trh pre bežných zákazníkov a trh pre náročných zákazníkov nebolo pre účely predmetného posúdenia koncentrácie potrebné. Z tohto dôvodu úrad v rámci posúdenia predmetnej koncentrácie pristupoval k tovarovému relevantnému trhu ako k jednotnému trhu. 

Relevantný trh výroby a distribúcie poštových obálok zahŕňa rôzne formáty obálok vyrábané z papiera rôznej gramáže a kvality, obálky s vnútornou potlačou i bez nej, samolepiace obálky, biele obálky i obálky s vonkajšou potlačou vrátane obálok vyrábaných podľa špecifických požiadaviek zákazníkov. Poštové obálky možno považovať za sezónny produkt a výrobcovia disponujú zväčša v letnom a jarnom období voľnejšími kapacitami.  

Účastník koncentrácie Harmanec-Kuvert uviedol, že na trhu poštových obálok  Slovenskej republiky možno identifikovať štyri základné skupiny zákazníkov:

Obr. č. 1.: Trh SR podľa zákazníckych skupín

Najväčšiu zákaznícku skupinu tvoria veľkosklady. Veľkosklady nakupujú obálky priamo zo skladu výrobcu v celých prípadne zmiešaných paletách ale aj v menších množstvách a tieto potom distribuujú konečným zákazníkom. Majú vybudované vlastné distribučné siete a distribúciu si zabezpečujú sami po celom území Slovenskej republiky. Väčšina veľkoskladov sú zmluvným partnerom konkrétneho výrobcu. Do tejto skupiny patria napr. spoločnosti Xepap, spol. s r.o., Zvolen, SMOZA, a.s., Bratislava a KRPA-KUBIKO, s.r.o., Bytča. Druhá najpočetnejšia skupina, banky, poisťovne a iné inštitúcie odoberajú obálky najmä pre strojové spracovanie, ale aj iné dotláčané obálky pre vlastnú spotrebu. Výrobcovia pohľadníc nakupujú zvláštne formáty obálok. Pre túto skupinu zákazníkov sa tvoria aj špeciálne ceny. Do tejto skupiny zákazníkov patria spoločnosti Francesca-Creation, s.r.o., Martin a        ARGUS, spol. s r.o., Ostrov. Konečných zákazníkov tvoria rôzne firmy, maloobchody a inštitúcie, ktoré nakupujú obálky pre svoju vlastnú spotrebu (častokrát aj s potlačou firemného loga alebo reklamy), prípadne za účelom ďalšieho maloobchodného predaja.   

Priestorové vymedzenie relevantného trhu

Z predložených podkladov a informácií účastníkmi konania ako aj z vlastného šetrenia úrad zistil, že lokálne distribučné spoločnosti zahraničných výrobcov distribuujú obálky výlučne pre územie Slovenskej republiky pričom niektorí z nich iba pre konkrétny región Slovenskej republiky. 

Napriek tomu niektoré distribučné spoločnosti, ktoré úrad oslovil v rámci prieskumu relevantného trhu uviedli, že trh výroby a  distribúcie obálok možno považovať z priestorového hľadiska za trh medzinárodný. V rámci šetrenia trhu takmer všetky distribučné spoločnosti uviedli, že pri 5 až 10%-nom zvýšení cien obálok zo strany súčasných výrobcov by zmenili svojich dodávateľov, pričom zmena domáceho výrobcu, poprípade doterajšieho zahraničného výrobcu, za iného zahraničného výrobcu obálok by pre nich nepredstavovala výraznejšiu prekážku. 
 
Zároveň však z predmetného prieskumu trhu ako aj z informácií poskytnutých úradu účastníkmi konania možno identifikovať určité skutočnosti, ktoré naznačujú, že trh výroby a distribúcie obálok vykazuje znaky národného trhu: 

•	Všetky distribučné spoločnosti, z ktorých viaceré sú súčasťou určitej medzinárodnej skupiny (napr. Europapier Slovakia, SMOZA), majú pôsobnosť výlučne len na území Slovenskej republiky. 

•	Pre zahraničného výrobcu, ktorý sa chce presadiť na domácom trhu je nevyhnutné spolupracovať s domácou distribučnou spoločnosťou na princípe zmluvného partnerstva. V praxi to znamená, že až na určité výnimky, výrobca má na jednotlivých zahraničných trhoch zmluvných partnerov, ktorý distribuujú jeho výrobky na danom trhu. Táto skutočnosť je spôsobená tým, že zahraničný výrobca na rozdiel od domácej distribučnej spoločnosti nedisponuje vlastnou distribučnou sieťou v krajine a ani personálom so znalosťami o domácom trhu a ich vybudovanie by bolo preň mimoriadne nákladné a časovo náročné. 

•	Na rozdiel od domáceho trhu pri predaji na zahraničný trh je výrobca prinútený uplatňovať odlišné ceny. Tie sa môžu líšiť aj medzi jednotlivými zahraničnými trhmi nakoľko sú tvorené pre každý trh zvlášť. Na úroveň cien vplývajú viaceré faktory ako napríklad vyššie náklady spojené s prepravou tovaru na cieľový trh (rozdiel medzi dopravou na trh Českej republiky a dopravou na Africký              trh – Pobrežie Slonoviny, Kongo), vyššie náklady na poistenie, špeciálne balenie a pod. 

•	Odlišné požiadavky spotrebiteľov na jednotlivých zahraničných trhoch. Účastník koncentrácie uviedol, že v prípade trhu Slovenskej republiky prevažujú požiadavky spotrebiteľov na nižšie gramáže papiera, väčšie balenia, typizované palety a typizované rozmery obálok. Na rozdiel od domáceho trhu, spotrebitelia na Anglickom trhu požadujú vyššie gramáže papiera, malé balenia, atypické palety, špecifické rozmery obálok a modrú vnútornú potlač obálok a nemeckí spotrebitelia požadujú okienka na obálkach umiestnené na ľavej strane. 

•	Odlišné konkurenčné prostredie na domácom trhu a  zahraničných trhoch. Na rozdiel od trhu domácej krajiny vyšší stupeň konkurencie na zahraničných trhoch spôsobuje vyššie nároky na kvalitu výrobkov sprevádzaných vyššími tlakmi na ich cenu. Odlišný je aj trhový podiel Slovenského výrobcu na jednotlivých trhoch. Pokiaľ na domácom trhu má takmer 50%-ný podiel na zahraničných trhoch je niekoľkonásobne nižší. 

Na základe vyššie uvedených skutočností úrad dospel k záveru, že trh výroby a distribúcie poštových obálok je trhom národným a v predmetnom prípade ho z priestorového hľadiska vymedzil územím Slovenskej republiky. Zároveň úrad konštatoval, že na tomto trhu sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.  
5. Vývoj a štruktúra relevantného trhu

Spoločnosť Harmanec-Kuvert má na relevantnom trhu výroby a distribúcie poštových obálok Slovenskej republiky historicky daný najväčší trhový podiel. Zároveň je aj jediným väčším výrobcom na predmetnom trhu. V súčasnosti sú na trhu prítomní zahraniční výrobcovia len prostredníctvom domácich distribučných spoločností. Tieto distribučné spoločnosti vo svojej podnikateľskej činnosti priamo konkurujú spoločnosti Harmanec-Kuvert. Jeho najväčšími konkurentmi sú predovšetkým        KRPA-KUBIKO, s.r.o., Bytča, Europapier Slovakia, spol. s r.o., Bratislava, SMOZA, a.s., Bratislava, PAPIRIUS, s.r.o., Bratislava a EUROlabel, s.r.o., Banská Bystrica, ktorí distribuujú na trhu výrobky zahraničných výrobcov KRPA, a.s. (Česká republika), ELCO PAPIER AG (Švajčiarsko), Petersen Allpa (Nemecko), Tibierge&Comar (Francúzsko), Plzeňská papírna, a.s. (Česká republika) a iných.

Podľa odhadu účastníka koncentrácie štruktúra relevantného trhu výroby a distribúcie poštových obálok Slovenskej republiky je nasledujúca:

Tabuľka. č. 1.: Štruktúra trhu SR

 	Trhový podiel	
 	2003 /1-10/	2002	2001	
        Harmanec-Kuvert	44%	48%	48%	
        Mayer-Kuvert	0%	0%	0%	
        Import	56%	52%	52%	
        z toho:				
Česká republika	24%	28%	27%	
KRPA/Kubiko	14%	17%	16%	
Plzeňské papierne	4%	4%	4%	
Český Kuvert	2%	3%	3%	
Ostatní	4%	4%	4%	
Švajčiarsko	8%	8%	7%	
Europapier	8%	8%	7%	
Nemecko	8%	4%	7%	
Rakúsko	6%	7%	5%	
ÖKI	5%	6%	5%	
Poľsko	5%	1%	1%	
Poľský Kuvert	2%		1%	
Slovinsko	2%	2%	2%	
Nova Kuverta	1%	1%	1%	
Ostatní	3%	2%	3%	

Zdroj: Interná analýza spoločnosti Harmanec-Kuvert

Ako vyplýva zo šetrenia úradu, trh výroby a distribúcie poštových obálok na Slovensku možno v súčasnosti označiť za stabilizovaný s vysokým stupňom konkurencie etablovaných spoločností a s pomerne malým priestorom pre presadzovanie malých distribučných spoločností. Ako uviedli úradom oslovené distribučné spoločnosti, vstupujúci subjekt môže na trhu uspieť iba ponukou nových produktov, ktoré konkurencia ešte neponúka a tak zaplniť určitú časť trhu, alebo politikou nižších cien prevziať časť už existujúcej klientely konkurenčných spoločností. Aj keď štruktúra trhu sa v posledných rokoch výraznejšie nezmenila možno pozorovať mierny pokles trhového podielu najväčšieho subjektu na trhu Harmanec-Kuvert v prospech menších distribučných spoločností s agresívnou cenovou politikou. Citeľný je predovšetkým zvýšený dovoz obálok z Poľska. 

Podľa názoru oslovených podnikateľov Slovenská republika v súčasnosti zaostáva za krajinami Európskej únie v spotrebe poštových obálok na obyvateľa a preto v budúcnosti možno očakávať nárast ich spotreby, predovšetkým obálok vyššej kvality a obálok s potlačou. Okrem zvyšovania kvality produktov bude vývoj v tomto odvetví smerovať k rozširovaniu sortimentu, ktorý sa bude prispôsobovať meniacim sa potrebám zákazníkov a možno očakávať, že v budúcnosti sa výraznejšie zvýši dopyt po exkluzívnych obálkach.

6. Dopad koncentrácie na hospodársku súťaž

V ďalšom kroku úrad posudzoval predmetnú koncentráciu z hľadiska jej dopadu na hospodársku súťaž na definovanom relevantnom trhu, t.j. či koncentrácia podnikateľov       Harmanec-Kuvert a Mayer-Kuvert nevytvára alebo neposilňuje dominantné postavenie, ktorého dôsledkom môžu byť významné prekážky efektívnej súťaže na definovanom relevantnom trhu. 

V rámci posudzovania dopadu predmetnej koncentrácie na hospodársku súťaž sa úrad nezaoberal postavením účastníka koncentrácie SHP Harmanec, nakoľko tento podnikateľ nepôsobí na predmetnom relevantnom trhu výroby a distribúcie poštových obálok. 

Pri určení postavenia účastníka koncentrácie Harmanec-Kuvert na definovanom relevantnom trhu úrad vychádzal zo znenia § 8 ods. 1 zákona, na základe ktorého dominantné postavenie na trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle. 

Pri definovaní postavenia podnikateľa Harmanec-Kuvert pred a po uskutočnení predmetnej koncentrácie na relevantnom trhu výroby a distribúcie poštových obálok v Slovenskej republike úrad vychádzal z podielu podnikateľa Harmanec-Kuvert na uvedenom relevantnom trhu a zo štruktúry trhu. Úrad taktiež vzal do úvahy súčasné podiely konkurentov na príslušnom trhu a ich vývoj v za posledné obdobie. 
 
Hoci podnikateľ Harmanec-Kuvert má na relevantnom trhu výroby a distribúcie poštových obálok v Slovenskej republike najvyšší trhový podiel, na predmetnom relevantnom trhu pôsobí desiatka ďalších distribučných spoločností, ktoré sú schopné mu konkurovať v oblasti ceny i kvality produktov. To znamená, že podnikateľ Harmanec-Kuvert je na predmetnom relevantnom trhu vystavený podstatnej súťaži a napriek svojmu trhovému podielu a ekonomickej sile sa v žiadnom prípade nemôže správať nezávisle a teda ho nemožno označiť za podnikateľa s dominantným postavením na úradom zadefinovanom relevantnom trhu. 

Účastníci konania v predmetnom oznámení koncentrácie uviedli, že účastník koncentrácie Mayer-Kuvert na predmetnom trhu Slovenskej republiky nepôsobí a teda má nulový trhový podiel. Z predložených podkladov však úrad zistil, že podnikateľ Mayer-Kuvert má majetkové diely v Poľskom výrobcovi obálok Kuvert Polska (20%) a v Českom výrobcovi obálok Český Kuvert (40%). Obaja výrobcovia obálok sú zároveň aktívni aj na relevantnom trhu Slovenskej republiky prostredníctvom dovozov poštových obálok. Preto sa úrad v ďalšom kroku posudzovania predmetnej koncentrácie zameral na posúdenie rozsahu a spôsobu kontroly spoločností Kuvert Polska a Český Kuvert spoločnosťou Mayer-Kuvert. V doplnení oznámenia predmetnej koncentrácie účastník konania uviedol, že napriek 40%-nému podielu na základnom imaní spoločnosti Český Kuvert nemá podnikateľ Mayer-Kuvert žiadne zastúpenie v orgánoch tejto spoločnosti, nevykonáva nad ňou žiadnu kontrolu a teda nemôže ani ovplyvňovať vedenie českej spoločnosti. Rovnako ani v spoločnosti Kuvert Polska nemá podnikateľ Mayer-Kuvert napriek 20%-nému podielu na základnom imaní žiadnu kontrolu ani žiadne zastúpenie v jej orgánoch. Na základe týchto skutočností úrad zistil, že podnikateľ Mayer-Kuvert nemá možnosť ovládať spoločnosti Kuvert Polska a Český Kuvert ani strategicky a ani operatívne.  

Vzhľadom na to, že účastníci koncentrácie Mayer-Kuvert a Harmanec-Kuvert nepodnikali pred koncentráciou na rovnakých relevantných trhoch a po koncentrácii bude podnikateľ Mayer-Kuvert spoločne s podnikateľom SHP Harmanec kontrolovať podnikateľa Harmanec-Kuvert, ktorý vyrába a distribuuje poštové obálky na území Slovenskej republiky predmetnou koncentráciou sa nezníži počet podnikateľov v Slovenskej republike podnikajúcich na relevantnom trhu výroby a distribúcie poštových obálok a teda nedôjde ani k posilneniu dominantného postavenia na predmetnom relevantnom trhu.

7. Bariéry vstupu na trh

Z podkladov a informácií získaných od účastníka koncentrácie a oslovených distribučných spoločností úrad zistil, že v súvislosti so vstupom na trh výroby a distribúcie poštových obálok neexistujú žiadne osobitné právne alebo regulačné bariéry.

Napriek tomu vznik domáceho výrobcu je značne nepravdepodobný a zahraniční výrobcovia pri vstupe na trh Slovenskej republiky čelia viacerým praktickým obmedzeniam súvisiacim predovšetkým so zabehnutou distribučnou sieťou etablovaných konkurentov a vyššími dopravnými nákladmi. Novovstupujúci subjekt musí získať domácich distributérov, ktorí sú znalí domáceho podnikateľského prostredia a zároveň mu zabezpečia predaj veľkých objemov na veľkom teritóriu. Doba vstupu takéhoto subjektu sa odhaduje na 3 až 6 mesiacov a bude súvisieť s nákladmi približne 50 a viac miliónov korún. 

Záver:

Podľa § 12 ods. 1 písm. a) zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 2 zákona úrad môže súhlas s koncentráciou viazať na podmienky uložené v rozhodnutí, na základe ktorých sa odstránia významné prekážky efektívnej súťaže vzniknuté koncentráciou. Podľa § 12 ods. 3 úrad zakáže koncentráciu vytvárajúcu alebo posilňujúcu dominantné postavenie, ktorého dôsledkom môžu byť významné prekážky efektívnej súťaže na relevantnom trhu. 

Na základe vyššie uvedených skutočností úrad zistil, že koncentráciou podnikateľov SHP Harmanec, Mayer-Kuvert a Harmanec-Kuvert a sa neposilňuje dominantné postavenie na vyššie uvedenom relevantnom trhu, ktorého dôsledkom sú významné prekážky efektívnej súťaže a ani sa nezníži intenzita súťaže na tomto trhu a preto rozhodol podľa § 12 ods. 1 písm. a) zákona. 

Podľa § 12 ods. 6 zákona rozhodnutie, ktoré úrad vydá podľa § 12 ods. 1 alebo            ods. 2 zákona sa vzťahuje aj na obmedzenie súťaže nevyhnutné na uskutočnenie koncentrácie, ak úrad nerozhodne inak.

Účastník predmetného správneho konania uviedol, že Zmluvy neobsahujú obmedzenia hospodárskej súťaže nevyhnutné na uskutočnenie predmetnej koncentrácie. S ohľadom na uvedené a vychádzajúc z podkladov predložených v predmetnom konaní, úrad neidentifikoval obmedzenia hospodárskej súťaže nevyhnutné na uskutočnenie predmetnej koncentrácie posudzovanej v predmetnom konaní.

V súlade s § 33 zákona pred vydaním rozhodnutia v predmetnej koncentrácii úrad listom č. 489/PMÚ SR/2004 zo dňa 30. 1. 2004 informoval účastníka správneho konania o záveroch prešetrovania, ku ktorým úrad na základe jemu prístupných informácií a podkladov dospel a  vyzval ho, aby sa vyjadril k podkladom a spôsobu ich zistenia, prípadne aby navrhol ich doplnenie. 

Účastník konania vo svojom liste č. 495/2004 zo dňa 30. 1. 2004 uviedol, že v predmetnej veci nemá žiadne pripomienky k podkladom, ani spôsobu ich zistenia, ako ani žiadne doplnenia. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia. 

Poučenie:

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Dušan Valo
       štátny radca – splnomocnenec pre koncentrácie

Rozhodnutie sa doručí:
SHP Harmanec, a.s.
Ing. Miroslav Vajs
člen predstavenstva
976 03  Harmanec